IZVEDBENI SKLEP KOMISIJE (EU) 2018/1849

z dne 23. novembra 2018

o spremembi Izvedbenega sklepa 2014/190/EU glede letne razdelitve virov iz posebne dodelitve za pobudo za zaposlovanje mladih po državah članicah

(notificirano pod dokumentarno številko C(2018) 7100)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (1) in zlasti člena 91(2) Uredbe,

ob upoštevanju naslednjega:

(1) Izvedbeni sklep Komisije 2014/190/EU (2) med drugim določa letno razdelitev virov po državah članicah iz posebne dodelitve za pobudo za zaposlovanje mladih.

(2) Z Uredbo (EU) 2018/1719 Evropskega parlamenta in Sveta (3) o spremembi Uredbe (EU) št. 1303/2013 so se odobritve za prevzem obveznosti za posebno dodelitev za pobudo za zaposlovanje mladih za leto 2018 povečale, odobritve za prevzem obveznosti za leto 2020 pa so bile ob upoštevanju zgodnejših odobritev v letu 2018 ustrezno prilagojene navzdol.

(3) Letno razdelitev posebne dodelitve za pobudo za zaposlovanje mladih, določeno po cenah iz leta 2011 v Prilogi III k Sklepu 2014/190/EU, bi bilo zato treba ustrezno spremeniti.

(4) Da bi se državam članicam omogočilo vnaprejšnje načrtovanje, bi bilo treba letno razdelitev navesti tudi v tekočih cenah, ki odražajo indeksacijo v višini 2 % na leto v skladu s členom 91(1) Uredbe (EU) št. 1303/2013. Prilogo X k Sklepu 2014/190/EU bi bilo zato treba ustrezno spremeniti.

(5) Izvedbeni sklep 2014/190/EU bi bilo zato treba spremeniti –

SPREJELA NASLEDNJI SKLEP:

Člen 1 Izvedbeni sklep 2014/190/EU se spremeni: (1) Priloga III se nadomesti z besedilom iz Priloge I k temu sklepu; (2) Priloga X se nadomesti z besedilom iz Priloge II k temu sklepu.

Člen 2 Ta sklep je naslovljen na države članice.

V Bruslju, 23. novembra 2018 Za Komisijo Corina CREȚU Članica Komisije

(1) UL L 347, 20.12.2013, str. 320.

(2) Izvedbeni sklep Komisije 2014/190/EU z dne 3. aprila 2014 o letni razdelitvi skupnih virov po državah članicah za Evropski sklad za regionalni razvoj, Evropski socialni sklad in Kohezijski sklad v okviru cilja „naložbe za rast in delovna mesta“ ter cilja „evropsko teritorialno sodelovanje“, letni razdelitvi virov iz posebne dodelitve za pobudo za zaposlovanje mladih po državah članicah, skupaj s seznamom upravičenih regij, ter o zneskih, ki se iz Kohezijskega sklada in strukturnih skladov vsake države članice prenesejo na instrument za povezovanje Evrope ter pomoč najbolj ogroženim za obdobje 2014–2020 (UL L 104, 8.4.2014, str. 13).

(3) Uredba (EU) 2018/1719 Evropskega parlamenta in Sveta z dne 14. novembra 2018 o spremembi Uredbe (EU) št. 1303/2013 glede virov za ekonomsko, socialno in teritorialno kohezijo ter virov za cilj „naložbe za rast in delovna mesta“ (UL L 291, 16.11.2018, str. 5).